МОТИВИ

**към проекта на Закон за изменение и допълнение на Закона за ветеринарномедицинската дейност**

С предложеният законопроект за изменение и допълнение на Закона за ветеринарномедицинската дейност се цели да бъдат решени някои спешни въпроси с оглед актуалната епизоотична обстановка по отношение на болестите Африканска чума по свинете (АЧС), Чума по дребните преживни и случаите с Инфлуенца по птиците, която периодично се появява на някои места в страната. Предвидените промени са в следните направления:

1. Трудност при прилагане на ефективен официален контрол по отношение на превантивни дейности и проследяване на нерегистрирани животновъдни обекти и неидентифицирани животни;
2. Липса на актуален начин за определяне на цени за обезщетение на засегнатите от епизоотични рискове собственици на животни;
3. Отпадане на дублиращи текстове.

Промените имат за цел да се опазят здравето на животните и хората в България, както и свободното движение на животни и животински продукти на територията на държавите членки на ЕС.

 Приложимото европейско законодателство дава възможност на отделните държави членки да предприемат мерки на национално ниво с цел доизясняване и доразвиване на правилата на ЕС. С промените в Закона за ветеринарномедицинската дейност се въвеждат национални мерки, свързани с регламентирането на „превантивно клане“. Тази мярка е от особено важно значение за ограничаване на заразните болести с оглед усложнената епизоотична обстановка в страната и е насочена към обектите тип „заден двор“, които са непосредствено изложени на риск. Понастоящем е възможно да бъде предприето убиване на животни от такива обекти само след потвърждение на наличие на инфекция.

 В действащият закон като част от мерките по чл. 117 са разписани диагностично и санитарно клане, но липсват разпоредби за превантивно клане.

 С новите разпоредби се предвижда изпълнителният директор на Българската агенция по безопасност на храните да може да определя със заповед извършването на превантивно клане на животни, като предпазна мярка в случай на опасност от възникване на заразна болест, за която има риск от бързо и масово разпространение и причиняване на значителни икономически загуби. Тази мярка ще помогне да се предотврати появата на болестта, което ще доведе до ограничаване на нейното разпространение на част или на територията на цялата страна.

 Предвижда се при неизпълнение на мярката в определеният в заповедта срок животните да бъдат принудително умъртвявани и унищожавани, като в този случай стопаните им не могат да получат обезщетение.

 Планира се собствениците на превантивно закланите животни да бъдат обезщетявани, в случай че животните са идентифицирани, съгласно разпоредбите на закона и по отношение на тях са изпълнени мерките по Национална програма за профилактика, надзор, контрол и ликвидиране на болестите по животните и зоонозите.

С цел недопускане на зараза в животновъдния обект, респективно – разпространяване на заразата от животновъдния обект, както и намаляване на риска от разпространение в останалите региони в държавата се предвижда да се уведомяват за изгубени животни ветеринарния лекар, обслужващ животновъдния обект и кмета на населеното място.

Собствениците, съответно ползвателите на животновъдни обекти със селскостопански животни не трябва да допускат животните да се придвижват без необходимите ветеринарномедицински документи и в случай на необходимост ще трябва да обозначават обектите си като обект с епизоотично значение в случай на обявена епизоотия по вида животни, отглеждани в обекта.

Също така тези мерки ще допринесат за повишаване на ефективността на прилаганият официалния контрол, тъй като ще се намалят възможностите за придвижването на неидентифицирани или болни/съмнително болни и контактни животни.

 Предвижда се размера на обезщетението за умрели, унищожени и принудително заклани животни да се определя по пазарни цени за месеца, който предхожда тяхното унищожаване или клане. В действащата редакция на закона обезщетението се определя по пазарни цени за месеца, предхождащ възникването на болестта, което може да доведе до значителна разлика в изчисляване размера на обезщетението, особено в случаите когато между възникването на болестта и унищожаването на животните е изтекъл значителен период от време.

 Другата предложена превантивна мярка, която ще ограничи рискът от разпространение на Африканска чума по свинете, е изключването на кръстоските на Източнобалканската свиня от режима на пасищно отглеждане на свине.

 По отношение на собствениците на животновъдни обекти и техните задължения, отпада изискването ежегодно до 1 ноември да сключват договори с регистрирани ветеринарни лекари. Предмета на посочените договори е свързан с профилактика, лечение и диагностика на болестите по животните и за изпълнение на мерките по Национална програма за профилактика, надзор, контрол и ликвидиране на болестите по животните и зоонозите. Този акт е напълно излишен и обременяващ и за двете страни по договора, тъй като срока на програмата е тригодишен. Също така фермерите са длъжни да уведомяват официалния ветеринарен лекар в областните дирекции по безопасност на храните, в случай на смяна на регистрираният им ветеринарния лекар.

 Отменя се чл. 434 от ЗВД, тъй като дублира разпоредбите на чл. 415а.

 Отменя се ал. 3 на чл. 472, тъй като не е актуална към настоящия момент, с оглед структурата на Българската агенция по безопасност на храните.

**С постигането на посочените резултати ще се повиши ефективността на официалния контрол върху безопасността на храните и съответно сигурността на потребителите.**

**МИНИСТЪР-ПРЕДСЕДАТЕЛ:**

 **Бойко борисов**